Lögreglan á Norðurlandi eystra hafði í nægu að snúast í gærkvöldi og í nótt en meðal annars þurfti að koma þremur bifreiðum með ferðamenn til aðstoðar , þar á meðal fólki sem ekki virti lokanir . Snarvitlaust veður var á þessum slóðum í nótt og allar aðstæður erfiðar við að koma fólki til bjargar . Að sögn varðstjóra var haft samband við lögreglu vegna ferðamanna sem höfðu fest sig í skafli í Öxnadal en hringvegurinn var og er lokaður vegna ófærðar og veðurs . Þurftu lögreglumenn að fara og koma fólkinu til bjargar . Eins þurfti að aðstoða ferðamenn sem sátu fastir í Héðinsdal , skammt frá Héðinsfjarðargöngunum á leið til Siglufjarðar . Þriðja bifreiðin sat síðan föst við Bakkasel á Öxnadalsheiðinni . Þegar blaðamaður ræddi við varðstjóra skömmu fyrir klukkan sex í morgun var verið að bjarga fólki sem sat fast á Norðausturvegi en ekki lágu fyrir upplýsingar um hvort þar er um ferðamenn að ræða . Á Norðurlandi eystra hefur gul viðvörun verið í gildi síðan klukkan 20 í gærkvöldi og gildir til miðnættis í kvöld . „ Norðaustan , og síðar norðan , 15 - 23 m / s , hvassast vestan til . Snjókoma og skafrenningur með lélegu skyggni og ekkert ferðaveður . Einnig er vert að nefna að það er nærri stórstreymt og vegna lágs loftþrýstings og áhlaðanda má búast við óvenjuhárri sjávarstöðu á flóði . Einnig getur verið mikil ölduhæð sums staðar við landið . “ Á Ströndum og Norðurlandi vestra er aftur á móti appelsínugul viðvörun í gildi og hefur verið í gildi frá klukkan 14 og rennur ekki út fyrr en á miðnætti . „ Norðaustan , og síðar norðan , 18 - 25 , með vindhviðum yfir 40 m / s í vindstrengjum við fjöll . Snjókoma og skafrenningur með lélegu skyggni og ekkert ferðaveður . Hætta á foktjóni . Einnig er vert að nefna að það er nærri stórstreymt og vegna lágs loftþrýstings og áhlaðanda má búast við óvenjuhárri sjávarstöðu á flóði . Einnig getur verið mikil ölduhæð sums staðar við landið . “